**VILLABONAKO ETORKINEN HARIRA**

Villabona, Gipuzkoako probintziaren iparraldean kokatzen den herri bat da, Tolosatik 7 bat kilometroetara kokatzen dena eta Donostiatik, berriz, 25 bat kilometroetara. **5881 biztanle** ditu, eta horietatik **608 atzerrian jaiotakoak** dira. Atzerrian jaiotakoetatik **%23 Europar Batasunean** jaioak dira, gehienbat Portugalen eta Errumanian; **%36a**, berriz, **Afrikan** jaioak dira, gehienak Marokokoak direlarik; **%5a Europar Batasunetik kanpo** jaiotakoek osatzen dute, hala nola, Ukrainiakoek eta Errusiakoek; bestetik, **%35a Amerikarrak** dira, gehienbat Brasil, Kolonbia, Dominikar Errepublika eta Ekuadorrekoak direlarik; eta amaitzeko, **%1a Asiarrek** osatzen dute, Txinako etorkinek hain zuzen ere.

Nire inguruan galdetu dut ea badakiten zergatik eta zertarako etortzen diren atzerritarrak Euskal Herrira, edo nire kasuan Villabonara. Erantzun didatena zera izan da, garai batean etorkinak Villabonara etortzen zirela, alde batetik, papeleran edo inguruko fabriketan, batik bat burdina lantzen zuten fabriketan lan egitera; eta bestetik ere, oso interesgarria iruditu zaidana zera izan da, Franko diktadoreak Euskal Herria “espainolizatu” edo erdaldundu nahi zuenez, hona bideratzen zituela espainolak lana egitera. Gaur egungo kasuan, berriz, beraien ustetan bizitza hobearen bila etortzen direla erantzun didate, eta gehienak lan prekarioetan aritzen direla. Villabonara edo Euskal Herrira etortzearen beste arrazoi bat diru- laguntzak izan daitezkeela ere azpimarratu didate. Honekin loturik, nire ustez, hona bizitzera etortzen diren immigranteak, lan oso prekarioetan aritzen dira, lan ez- kualifikatuetan eta segururik gabeko lanetan. Oso baldintza txarretan aritzen dira lanean, nolabait esateko hemengo jendeak nahi ez dituen lan horietan jarduten dute, beraien erreprodukzio hori ahalbidetzeko. Emakume etorkinak zaintza lanetan aritzen dira, hala nola, jende heldua eta umeak zaintzen, edo eta etxeak edo eraikinak garbitzen… Gizonen kasuan, kalean saltzen aritzen dira batzuk, edo bestela, fabriketan edo errepartidore moduan… Finean, lan ez- kualifikatuetan eta gehienetan diru beltza kobratzen. Hemen alde batetik, beraien lan- baldintza exkaxak eta kobratzen duten soldata urri hori ikusteaz gain, lan- banaketa sexuala ere antzeman dezakegu.

Bestetik ere, galdetu diet ea nondik uste duten etortzen direla atzerritar gehienak, eta batek, Latinoamerikatik esan dit, eta besteak, berriz, Marokotik. Datuetan ikus dezakegun moduan, esan genezake bi pertsona hauek zuzen dabiltzala, izan ere, grafikoan argi ikus dezakegu etorkin gehienak Afrika aldetik eta Amerika aldetik, batez ere, Latinoamerikatik etortzen direla.

Alaitz Iturzaeta Galarraga